
Férjemnek, aki, bármi is történjék, hisz bennem, 
és minden lépésemnél támogat.


Első fejezet

Belle Nightingale-nek egyáltalán nem okozott gondot elutazni karácsonykor. A családjában sosem volt különösebben nagy esemény az ünnep – pontosabban kislány kora óta nem, amikor még minden apró részletről a nagymamája gondoskodott.

De az már a múlt, és Belle élete azóta megváltozott. Azon kapta magát, hogy eltöprengett rajta: vajon a nagymamája élete is megváltozott azóta, hogy utoljára látta, több mint húsz évvel ezelőtt?

– Mikor indulsz? – kérdezte a barátja, Anthony, miközben kilépett a fürdőszobából, dereka köré Belle egyik sötétkék, puha törölközőjét csavarva. Előző este Anthony munkahelyi karácsonyi partiján voltak, és bár Belle egyetlen korty alkoholt sem ivott, olyanfajta másnapossággal küzdött, amit a túlzásba vitt karácsonyi zene, a hatalmas pulykavacsora és a végeláthatatlan mennyiségű mince pie idézett elő.

Belle ráhuppant a bőröndje tetejére, hogy összenyomja a tartalmát, és újabb kísérletet tegyen a becipzározására.

– Amint sikerül ezt becsuknom – préselte ki a fogai között, miközben teljes erőből húzta körbe a cipzárt, hogy összeérjen a másikkal. – Meg is van. – Nagyot fújt. – Kész. Azt hiszem, a tegnap esti rengeteg mince pie-nak köszönhetem, hogy sikerült kilapítanom a cuccaimat.

– Én is túl sokat ettem, bár a kaja közel sem volt olyan finom, mint a te főztöd – kacsintott rá Anthony, miközben valamilyen hajhabot masszírozott a hajába.

– Igyekszem a kedvedben járni.

Anthony még egy pillanatig igazgatta a haját a tükör előtt, aztán megveregette a hasát.

– Ma este irány az edzőterem… Már ha a fejem bírni fogja.

– Ennyire másnapos vagy?

– Fogalmazzunk úgy, hogy hosszú nap lesz. Bár szerintem nem én leszek az egyetlen, aki szenved majd az irodában.

Frissen borotválkozott, arcszeszének tiszta, üde illata betöltötte a hálószobát, miközben felvette az öltönynadrágját és az égszínkék inget, gondosan eligazítva a mandzsettákat, hogy tökéletesen álljanak. Felhajtotta a gallérját, a nyakkendőt a nyaka köré tekerte, majd a tükör elé állva gyakorlottan megkötötte.

– Igyál sok vizet, attól jobban leszel.

– Én inkább a kávéra szavazok. Kíváncsi vagyok, van-e egyáltalán kávézó ott, ahová mész. Elég isten háta mögötti helynek tűnik, nem?

– Ki tudja, mennyit változott Little Woodville azóta, hogy utoljára ott jártam – mosolyodott el Belle bizonytalanul.

– Egykettőre túl leszel rajta – mondta Anthony. Észrevette, hogy Belle vonakodik beszélni arról a faluról, ahol több mint húsz éve nem járt, de azt hitte, csupán a ház eladása miatt ideges, pedig ennél sokkal többről volt szó. – Felmondasz az albérlőnek, kipakolod a régi kacatokat, aztán újév után pillanatok alatt elkel. Viszont még mindig rettentő kíváncsi vagyok, hogy ez a fickó tényleg a nagymamád élettársa volt-e.

Belle megrázta a fejét.

– Fogalmam sincs, kicsoda, csak remélem, nem valami makacs vén kecske, aki nem hajlandó békésen kiköltözni.

Más sem hiányzik neki most, mint egy albérlő, aki nem hajlandó távozni.

Mindketten ingatlanügynökként dolgoztak, így azonnal felismerték a jó üzletet. Anthony ugyan még sosem látta személyesen a Cotswolds szívében álló, Little Woodville-i Hóvirág Házikót, de a róla készült fényképek és ismertetők alapján pontosan tudta, mennyit ér – ahogy azt is, hogyan viszonyul Belle ahhoz a kis villához, amelyet tíz évvel korábban a nagymamája íratott a nevére, noha már semmilyen kapcsolat nem volt közöttük. Belle ugyanúgy érzett a ház iránt, mint a karácsony iránt: úgyis csak hatalmas csalódás kerekedhet az egészből, ezért jobb az egészet nagy ívben kerülni. A házikó esetében pedig ez egyet jelentett azzal, hogy miharamabb meg akart szabadulni tőle.

Csakhogy a ház nem állt üresen: egy Sebastian nevű férfi bérelte, aki azóta lakott ott, hogy a nagymamája Belle-re ruházta az ingatlant, majd beköltözött egy idősek otthonába. Az egyetlen feltétel az volt, hogy Belle engedi ott maradni a jelenlegi albérlőt egészen addig, amíg úgy nem dönt, hogy eladja a házat, vagy maga költözik be. Az utóbbi lehetőségről Belle már rég tudta, hogy szóba sem jöhet. Little Woodville nem is különbözhetett volna jobban a nyüzsgő Cambridge-től, ahol a munkája és a barátja, egyszóval mindene csupán egy karnyújtásnyira van tőle. A bérbeadás eddig egyszerűen működött: a férfi minden hónapban pontosan fizette a lakbért, Belle számára pedig ez kellemes kis pluszbevételt jelentett. Most azonban Anthonyval már komolyabb terveket szövögettek, és eljött az ideje, hogy túladjon az ingatlanon.

– Válaszolt az albérlő az üzenetedre? – Anthony felvette a zakóját, majd a vállára akasztotta a laptoptáskáját.

– Tudja, hogy be kell mennem megnézni a házat, és lehet, hogy ki kell pakolnom a nagyi után maradt holmit, már ha maradt ott valami egyáltalán. – Belle az ajkát harapdálta. – Fogalmam sincs, hogyan fog reagálni, amikor felmondok neki.

– Ugyan már, Belle, csak nem fogsz kihátrálni?

Anthony már a kezében tartotta a slusszkulcsot.

Belle utált rossz hírekkel szolgálni másoknak, még egy olyan albérlőnek is, akivel életében nem találkozott, de Anthony részéről igazságtalan volt a kérdés. Persze hogy nem fog meghátrálni. Hiszen a lojalitás mindig is az egyik legnagyobb erőssége volt. Lojális volt Anthonyhoz és a három éve tartó kapcsolatukhoz. Lojális volt Samhez, a legjobb barátnőjéhez, akivel tizenhárom éves koruk óta elválaszthatatlanok – akkoriban történt ugyanis, hogy a játszótéren egy fiú miatt megtépték egymás haját, majd arra jutottak, hogy a barátság sokkal fontosabb az ellenkező nemnél. És hűségesen kitartott a szomszédasszony, Mrs. Frobishire mellett is, aki ugyanabban az Edward-kori társasházban lakott Cambridge-ben, egy emeleten vele, és az évek során afféle bizalmasa, sőt, igazi nagymama híján a pótnagymamája lett. De leghűségesebben az édesanyjához kötődött, ezért amikor az anyja megszakította a kapcsolatot a nagymamával, Belle is ugyanígy tett.

Éppen ezért volt annyira meglepő, hogy a nagymamája mégis Belle-re íratta a házikót. Amióta megkapta a hívást az ügyvédtől, Belle nem tudta megfejteni, mi vihette rá egy ilyen horderejű döntésre. Vajon ez valamiféle békejobb lett volna a nagymamája részéről? Vagy bűntudatot érzett valami régen történt dolog miatt? Esetleg azt remélte, hogy így újra összehozza a családot? Belle csak egyvalamiben lehetett biztos, mégpedig abban, hogy az anyjától, Deliától sem kap majd választ. A nagyival évtizedek óta tartó viszálya olyan téma volt, amelyről soha nem beszélt. Ráadásul Belle szülei néhány éve Írországba költöztek, így még kevesebb esély maradt arra, hogy valaha is kiderüljön az igazság.

Anthonynak nem vallotta be, de egyre erősebben motoszkált benne az érzés, hogy talán nem lenne helyes eladni a házikót. Hiszen ha a nagymamája azt akarta volna, hogy olyasvalakihez kerüljön, aki nem a család tagja, már évekkel korábban értékesíthette volna. Ha pedig csak azt szerette volna tudatni az unokájával, hogy fontos a számára, könnyedén hagyhatott volna rá egy nagyobb pénzösszeget is ahelyett, hogy végigcsinálja egy ingatlan átíratásának minden bonyodalmát. És mi van, ha a ház eladása végleg elszakít minden köteléket a nagymama és az egyetlen lánya között? Évek teltek el azóta, hogy beszéltek vagy akár csak kapcsolatba léptek volna egymással, Belle titokban mégis mindig arról álmodott, hogy egyszer sikerül rendezniük a nézeteltéréseiket, és újra együtt lesz a család. Anthony ezt érzelgősségnek nevezné, aminek nincs helye az üzleti életben, és talán igaza is van. Belle azonban néha mégis szeretett hinni benne, hogy egyszer valóra válhat.

Belle utoljára a tizedik születésnapját követő karácsonyon járt Little Woodville-ben és a Hóvirág Házikóban. Emlékezett rá, hogy a házikó bejárati ajtaja sokkal kisebb volt, mint az újabb építésű házaké, és kislányként gyakran álldogált a csúcsos tetejű tornác alatt, azon tűnődve, vajon megnő-e valaha annyira, hogy felérje a tetejét, vagy ha egyszer felnő, neki is le kell-e majd hajtania a fejét odabent, amikor áthalad a szobák közepén végigfutó hatalmas gerendák alatt. Anthony azt hitte, hogy Belle azért utazik el a Hóvirág Házikóba, hogy átadja az albérlőnek a felmondását, és végre nekifogjon az ingatlan eladásának, Belle-nek azonban volt egy másik dolga is, amelyről tudta, hogy előbb muszáj rendeznie, mielőtt ilyen végleges lépésre szánja el magát. El akart búcsúzni. Vissza akart térni arra a helyre, ahol kisgyerekként annyi időt töltött, abba a faluba, amely majdnem az otthona lett, mielőtt elszakították tőle – a házikótól és egyben a nagymamájától is. Fel akarta idézni, milyen volt, amikor még együtt volt a család, és vissza akarta repíteni magát azokba az időkbe, amikor minden igazán rendben volt.

Belle átölelte Anthonyt.

– Nem fogok kihátrálni. Elmegyek Little Woodville-be, és körülnézek, ennyi az egész. Ne felejtsd el, profi vagyok. És mostanában rengeteget dolgoztam, úgyhogy rám fér egy hosszabb pihenő.

Anthony magához húzta.

– Nagyon jó vagy a munkádban.

– Ahogy te is.

– Ezért fogjuk egyszer, a nem is olyan távoli jövőben felforgatni az ingatlanpiacot. Te meg én.

– Ebben biztos vagyok.

– Tíz év alatt rengeteget emelkedtek az árak. Az a házikó mostanra biztosan szép summát ér.

Belle elmosolyodott, bár ha Anthony jobban szemügyre veszi, és nem köti le annyira a munkába készülődés, akkor észrevehette volna, hogy a barna szempárban szomorúság bujkált.

Belle és Anthony utánanéztek a környéken nemrég eladott hasonló ingatlanoknak, bár magában Little Woodville-ben egyetlen ilyen sem akadt. Az idegenforgalmi kiadványok a Cotswolds ékköveként emlegették a falut, idillinek nevezték, olyan helynek, amely – ahogy az egyik honlap fogalmazott – mit sem veszített a varázsából. Afféle falunak tűnt, ahol az ember egyszer csak letelepszik, aztán soha többé nem költözik el onnan. Ez nagyszerű azoknak, akik ott élnek, azoknak viszont kevésbé, akik oda szeretnének költözni.

– El sem hiszem, hogy az a házikó már több mint hatvan éve a családunké – mondta Belle.

– Manapság ilyesmi ritkán fordul elő. – Anthony az órájára pillantott. – El fogok késni, ha nem indulok el most azonnal. – Újra magához húzta Belle-t, és megcsókolta. – Hiányozni fogsz.

– Ugyan már, dehogy fogok. Te most visszatérsz a kellemes, meleg nappalidba meg a vadonatúj fürdőszobádba, én pedig ha térden állva könyörögnék, akkor sem tudnálak rávenni, hogy itt aludj nálam ebben a lepukkant lakásban, ahová állandóan behallatszik a főút zaja.

– Tény, hogy nem aludtam valami jól az éjjel.

– Tudom, hogy nem.

Általában Anthony lakásán aludtak, de mivel Belle ma útra akart kelni, észszerűbb volt a saját otthonából indulnia. Anthony a város másik végén lakott, ami tökéletes volt, amikor másnap munkába kellett menniük, olyankor viszont kevésbé, amikor Belle-nek át kellett volna vergődnie a zsúfolt főútvonalakon a reggeli csúcsforgalomban. Esélye sem lett volna időben elindulni.

– Már alig várom a walesi utunkat – csillant fel vágyakozón Anthony szeme. – Te és én, pezsgő, remek ételek… Semmi giccses karácsonyi dekoráció, és sehol egy idegesítő családtag. Meglátod, tökéletes lesz. Lustálkodhatunk egész nap, és újabb terveket szőhetünk. Pokolian jó év vár ránk, úgyhogy csatold be az övedet!

Erre Belle már őszintén elmosolyodott, mert Anthony lelkesedése a közös vállalkozásuk iránt időnként minden képzeletet felülmúlt. Mióta csak Anthony előállt az ötlettel, azt fontolgatták, hogy saját ingatlanirodát nyitnak. Belle korábban sosem gondolta volna, hogy ebbe az irányba indul el, de logikus lépésnek tűnt, és biztos volt benne, hogy jól is csinálnák. Attól a naptól kezdve remek párost alkottak, hogy néhány évvel ezelőtt megismerkedtek Londonban egy ingatlanértékesítők és bérbeadó szakemberek számára rendezett országos szakmai konferencián. Belle egy kis főutcai ingatlanirodában kezdte a pályafutását, ahol szombatonként az adminisztrációt kezelő asszisztensként dolgozott, majd később értékesítő lett egy másik irodánál, mostanra pedig ugyanannál a cégnél vezető értékesítőként dolgozott. Anthony eközben egy konkurens iroda helyettes irodavezetője volt ugyanannak a főutcának a másik végén, így a kettőjük szaktudása és tapasztalata bőven elegendő volt ahhoz, hogy sikerre vigyék a saját vállalkozásukat.

– Kitalálhatnánk az új cégünk nevét – vigyorgott Belle, miközben Anthony leakasztotta a Barbour kabátját az előszobai fogasról. – Mit szólsz a Belle Tüneményes Tengerparti Házaihoz?

– Nem is tudtam, hogy tengerpartra költözöl – nevetett fel Anthony hangosan, és kitárta a lakásajtót.

– Igazából csak jól hangzik – vont vállat Belle.

– És mit szólsz az Anthony Lehengerlő Legénylakásaihoz?

Belle átölelte Anthony nyakát.

– Esélytelen.

– Jó, Walesben még visszatérünk rá. – Anthony egy határozott csókot nyomott Belle ajkára. – Hamarosan találkozunk.

Azzal leszaladt a kétemeletnyi lépcsőn a földszintre, és hangosan kattant nyomában a bejárati ajtó. Anthony korábban már volt kint egyszer, hogy lekaparja a jeget a szélvédőről, így nem kellett ezt elegáns ruhában megtennie indulás előtt. Belle azonban nem volt ennyire előrelátó. Miután beágyazott, felvette a sötétkék garbóját, fogta a táskáját, majd levonszolta a bőröndjét a lépcsőn.

Odakint hidegebb volt, mint várta, bár amikor hajnalban kinézett az ablakon, a dérlepte autók látványából sejthette volna, hogy mire készüljön. Hálás volt a meleg pulóveréért, miközben kivette a jégkaparót a galambszürke Hyundai kesztyűtartójából, és munkához látott.

Miután végzett az utasoldallal, és örömmel húzódott a járda biztonságába, hogy a vezetőoldalt is megtisztítsa, megjelent a szomszédja. Óvatosan ereszkedett alá a hatlakásos társasházzá alakított épület első lépcsőfokain az utcára.

– Jó reggelt, Mrs. Fro! – köszönt Belle, miközben újra kaparni kezdte a szélvédőt.

– Jó reggelt, Belle. Hát ez nem tűnik valami kellemes munkának – jegyezte meg Mrs. Fro rekedt hangon, melyet a több évtizedes dohányzásnak köszönhetett.

A nyolcvanhét éves Mrs. Frobishire a lehető legjobb szomszéd volt, akit csak kívánhatott magának az ember. Belle tizenegy évvel korábban költözött a lakásába; Anthony szerint – aki ez idő alatt négyszer is költözött – ez egy örökkévalóságnak számított ugyanazon a helyen, Mrs. Frobishire pedig már három évvel azelőtt beköltözött, hogy Belle megérkezett volna.

Alig egy évvel azután, hogy Belle megvette a lakását, egy fiatal pár költözött alá. Még késő este is hangosan bömböltették a zenét, gyakran egészen másnap reggelig. Mrs. Frobishire az első néhány alkalommal még csak alapos fejmosásban részesítette őket, de aztán egy éjjel hajnali három körül, amikor a ricsaj már elviselhetetlenné vált, Belle a legfelső emeleti függőfolyosóra kilépve azt látta, hogy az asszony egy baseballütővel a kezében lép ki a lakásából. Azt mondta Belle-nek, hogy csak önvédelemből viszi magával, aztán határozott léptekkel elindult lefelé a lépcsőn. Belle rémülten követte, attól tartva, hogy ennek a törékeny idős hölgynek valami baja esik. Mrs. Frobishire szembeszállt a párral, olyan csendháborítási rendőri intézkedésekre és jogszabályokra hivatkozva, amelyekről Belle azt sem tudta biztosan, hogy léteznek-e egyáltalán, miközben végig erősen markolta a baseballütőt. Nem elég, hogy a zene elhallgatott, és nem is hangzott fel újra, de egy hónappal később a fiatal pár felmondta a bérletet, és elköltözött. Aznap éjjel Belle visszakísérte a még mindig elszánt és szemmel láthatóan teljesen éber szomszédasszonyát az emeletre.

– Mrs. Fro, nagyon menő volt ma este! – lelkendezett, majd szorosan megölelte az idős hölgyet. Mrs. Fro ugyan próbálta megőrizni a méltóság látszatát, de ez nem tartott sokáig: végül úgy kacagott, mint egy iskoláslány, miközben szabad kezével diadalmasan a levegőbe öklözött.

– Igen, menő voltam!

Belle biztosra vette, hogy Mrs. Fro mind ez idáig életében egyetlenegyszer sem használta ezt a kifejezést, de attól a naptól kezdve sokkal közelebb kerültek egymáshoz, és a rettegett Mrs. Frobishire-ből szeretetteljes megszólítással csak Mrs. Fro lett.

– Hol marad az elegáns kosztüm? – kérdezte most Mrs. Fro, miközben Belle tovább kaparta a jeget.

– Ma nem dolgozom. Elutazom, emlékszik?

Sokkal kellemesebb volt ebben a decemberi időben kényelmes farmerben, pulóverben és csizmában nekilátni a jégkaparásnak, mint ceruzaszoknyában, harisnyában és magas sarkú cipőben. Belle a bőröndjét is hasonló ruhákkal pakolta tele: még több farmerrel, még több pulóverrel, leggingsszel és egy kötött gyapjúruhával. Közel egy éve nem volt szabadságon, mert Anthonyval minden erejükkel a pénzgyűjtésre koncentráltak, így ez az út egyszerre szolgál kikapcsolódásként is számára, miközben előkészíti a házat az eladásra.

– Ó, igen. Little Woodville, aztán tovább Walesbe. Bocsáss meg, néha kell egy kis idő, mire kapcsol az agyam.

– Viszont a falu nevére emlékezett – jegyezte meg Belle, és ez valamiért nagyon jól esett neki. – Szerintem kutya baja a memóriájának.

– Még nem mentek el egészen otthonról – kopogtatta meg Mrs. Fro a halántékát. – Használgatom az iPademet, ahogy megtanítottál rá. Felmentem a Googlyra, és utánaolvastam ennek a falunak. Az angol vidék gyönyörű kis darabkájának tűnik. – Mrs. Fro következetesen Googlynak hívta a Google-t, de Belle-nek esze ágában sem volt kijavítani. – Sok mindenre emlékszel a faluból?

– Nem igazán – felelte Belle, miközben lekaparta az utolsó vastagabb jégdarabot is a szélvédőről. – Tízéves voltam, amikor utoljára ott jártam, és gondolom, azóta megváltozott, ahogy a legtöbb hely. Biztos húztak fel a környéken egynéhány magasabb épületet is… szupermarketeket, lakóházakat, ilyesmiket.

– Badarság! A Cotswolds nagy része védett táj, nagyon fontos része ennek az országnak. Reméljük, Little Woodville is beletartozik, és azóta is érintetlen.

Belle-nek tetszett ez a romantikus elképzelés, de olyan sok minden történhetett ennyi év alatt. Little Woodville csupán egy újabb darabja a gyerekkorának, amely elszakadt attól az élettől, amelyet most él: minden folyamatosan nő, változik, fejlődik, nem lehet örökké a múltba kapaszkodni.

– Hamarosan kiderül – mosolygott rá Belle az asszonyra, aki azon kevés emberek egyike volt, akire bármikor számíthatott. – Jó melegnek tűnik az a sál. Még nem láttam.

Mrs. Fro megemelte a smaragdzöld gyapjúsálat, mire a két végén lógó bojtok meglibbentek.

– A sarki adományboltban vettem. – A túlméretezett gyapjúkabátja zsebéből előhúzott egy pár zöld kötött kesztyűt. – Ezeket pedig hozzá kötöttem. A kötés fiatalon tartja az elmémet, és ügyesen az ujjaimat. Mióta nem bagózom, muszáj valamivel lekötnöm a kezemet.

– Azt hiszem, ez így sokkal egészségesebb – nevetett Belle.

– Bölcs nő vagy a korodhoz képest.

– Már nem is vagyok olyan fiatal. Harmincegy éves vagyok.

Most Mrs. Fróból tört fel a nevetés.

– Na várj csak! Majd ha annyi idős leszel, mint én, és mindened kezd megereszkedni, na majd akkor panaszkodhatsz, hogy nem vagy már olyan fiatal.

Belle lerázta a jégkaparót, majd visszatette a kesztyűtartóba. Azon tűnődött, vajon ennyi év után a saját nagymamája is olyan lehet-e, mint Mrs. Fro. Talán ahogy idősödik, még mindig szeret főzni és kertészkedni, de már élénk színű ruhákat hord, akárcsak a pótnagyija? Vajon afféle idős hölgy lett belőle, aki az éjszaka kellős közepén rendre utasítja a hangoskodó szomszédokat? Vagy inkább csendes természetű, és kerüli a konfliktusokat? Olyan figyelmes és kedves vajon, mint az ő szomszédasszonya? Vagy olyan, aki nem szereti a társaságot? Az évek során rengeteg kérdés gyűlt össze benne, és legbelül remélte, hogy egyszer majd mindegyikre választ kap.

– A sármos barátod már el is rohant? – szakította félbe a gondolatait Mrs. Fro.

– Dolgoznia kell.

– Akkor egyedül mész telelni?

– Csak az út első felében leszek egyedül. De ez nem is lesz igazi telelés. – Belle korábban nem említette neki Little Woodville-i látogatásának valódi okát. – Megnézem a házikóm állapotát, és lehet, hogy el is adom a közeljövőben.

Mrs. Fro meglepettnek tűnt.

– Ez aztán a hirtelen döntés.

– Már egy ideje gondolkodunk rajta.

– Gondolkodtok?

– Anthony és én saját vállalkozást indítunk.

– Ez nagyszerű! Szép jövő elé néztek. Akkor hát ő az igazi?

Belle még nem gondolt rá így, de… Hát igen, ugyan miért is ne?

– Azért még ne küldje ki a meghívókat, de ki tudja, mit hoz a jövő.

– Hát nem így megy ez? Aggodalomra semmi ok, én majd szemmel tartom a lakásodat, amíg távol leszel.

– Köszönöm. Újév után már jövök is vissza, és még csak virágaim sincsenek, amiket locsolni kellene – nevetett Belle. Mrs. Fro állandóan próbálta rávenni, hogy vegyen szobanövényeket, mert szerinte azok tesznek egy lakást igazán otthonná.

Mrs. Fro rosszallóan felszisszent.

– Tudom, hogy nincsenek. Idén ugyan nem leszel itthon, de jövő karácsonyra gondoskodom róla, hogy legalább egy kis magyal legyen nálad. Igazi ünnepi hangulatot áraszt, ráadásul csodaszép! És egy napon még arra is rábeszéllek valahogy, hogy élő fenyőt vegyél karácsonyra.

– Remélem, tudja, hogy akármit is hoznék haza, sikerülne seperc alatt kinyiffantanom.

Mrs. Fro erre csak a szemét forgatta.

– Fogadni mernék, hogy nyáron gyönyörű virágok nyílnak a te kis házikód körül.

Belle elmosolyodott, mert nem is maga a ház jutott hirtelen eszébe, hanem az épület előtt és mögött is virító megszámlálhatatlan hóvirág. Azért emlékezett rájuk ilyen élénken, mert a nagymamája minden februárban nagy jelentőséget tulajdonított nekik. Úgy tartotta, hogy a remény jelképei, a tavasz hírnökei, sőt, mindannak az ígéretei, ami még előttük áll: a jövőé.

Könnyek szöktek Belle szemébe, úgyhogy gyorsan beszállt az autóba, és beindította a motort. Túlságosan elérzékenyült. Az ingatlanszakmában időnként figyelmeztetniük kellett az eladókat vagy a vevőket, ne hagyják, hogy az érzelmeik befolyásolják őket a saját ingatlanuk kapcsán, Belle-nek azonban ilyesmivel általában sosem kellett megküzdenie. Már régen megtanulta, hogy csakis a tények számítanak, és azok alapján kell döntést hozni.

– A fák most biztos csupaszon állnak, a fagy pedig keményre dermesztette a földet – mondta tárgyilagosan. – Szerintem ezúttal nem fogok virágokat látni.

– Talán majd legközelebb.

Belle szeretettel nézett Mrs. Fróra.

– Ha kipakoltam a nagyi után ott maradt holmikat, a házikót valószínűleg gyorsan el lehet majd adni. A személyes dolgai nagy részét magával vitte az otthonba, úgyhogy szerintem főleg régi kacatok maradtak ott.

A nagymamája ügyvédjén keresztül érkezett levélben az állt, hogy hagyott még ezt-azt a házban, és amikor eljön az ideje, Belle tegyen velük a belátása szerint. Homályos kérés volt, amellyel Belle nem igazán tudott mit kezdeni, de nem akart problémát csinálni belőle, amikor minden kapcsolatuk kizárólag hivatalos úton zajlott.

– Azért légy megfontolt. Néha egy rakás ócskaság is meglepően sokat érhet. – Mrs. Fro a téli hideg miatt szorosabbra húzta a sálját a nyaka körül.

– Igaz, hátha a végén még a kedvenc műsorába is bekerülök.

Mrs. Fro elvigyorodott.

– Örömmel látnálak az Antiques Roadshow-ban, de nem egészen erre gondoltam.

– Ha találnék is valami értékeset, valahogy eljuttatnám a pénzt a nagyinak az ügyvédjén keresztül. Nem tenném zsebre.

Mrs. Fro zöld, kötött kesztyűs keze Belle karjára simult.

– Tudom, hogy nem tennéd, Belle. Jó lány vagy. Úgy értettem, hogy ami az egyik ember számára limlomnak tűnik, az valaki másnak felbecsülhetetlen érték lehet. Szóval légy megfontolt. Tudom, hogy te nem vagy afféle érzelgős vénasszony, mint én, de mielőtt megszabadulnál bármitől, győződj meg róla, hogy tényleg nincs-e rá szükség. Én már javában a nyolcvanas éveimet koptatom – mosolyodott el. – Megtanul az ember ennyi idő alatt ezt-azt.

Nem mondta ki, de Belle elgondolkodott rajta, hogy vajon Mrs. Fro végső soron a házikóra célzott-e. Tudta, hogy Belle évek óta nem tartja a kapcsolatot a nagymamájával, és azt is, hogy milyen feszültség húzódik a család generációi között.

– Ügyelni fogok rá, ígérem – biztosította Belle. – De szerintem most már menjen vissza a lakásba, mert meg lehet fagyni idekint. – Hiába volt vastag a pulóvere, már ő is kezdett átfagyni a decemberi hidegben.

– A sarki boltba tartok, drágám.

– Elvihetem, ha gondolja. Jó meleg van az autómban, és nézze, a párátlanító már teljesen letisztította a szélvédőt.

Mrs. Fro elutasítóan legyintett kötött kesztyűs kezével.

– Ugyan, a séta is hozzájárul ahhoz, hogy ne öregedjek meg idő előtt – felelte, majd rákacsintott Belle-re. – Jön hozzám a lányom a hosszú hétvégére, és ha nincs itthon kávé, rögtön ideges lesz, aztán mindenkinek leharapja a fejét.

– Karácsonyra visszajön?

Belle már a gondolatát is utálta annak, hogy Mrs. Fro esetleg teljesen egyedül tölti a karácsonyt. Attól még, hogy ő maga nem tulajdonított nagy jelentőséget a karácsonynak, Mrs. Fro számára egészen biztosan fontos volt. Minden évben koszorút tett a lakása ajtajára, mindig élő fenyőfát vett, és olyan mennyei mince pie-t sütött, hogy az embernek beleremegett a térde.

– Igen, visszajön. Ne aggódj miattam.

– Rendben, de vigyázzon magára útközben, csúszós az út.

– Ne félj, vigyázni fogok. Nálam van a mobiltelefonom is, amit Stella vett nekem. Ha elesek, legfeljebb hívok mentőt. Évtizedekig fizettem az adót, és még egyszer sem volt rájuk szükségem, úgyhogy szerintem már igazán tartoznak nekem egy ingyenfuvarral.

– Reméljük, azért nem kerül rá sor.

Belle ekkorra már a pulóvere ujját is ráhúzta a kezére, és alig várta, hogy beülhessen a fűtött autóba. Olyan sokáig beszélgettek, hogy teljesen elgémberedtek az ujjai. Közelebb lépett, és átölelte a szomszédját.

– Legyen nagyon boldog karácsonya, Mrs. Fro!

– Neked is, Belle! Küldj képeslapot abból a festői kis faluból! Meg fényképeket is a házikóról.

– Küldök majd, küldök. Ugye emlékszik még az e-mail-fiókjának a jelszavára?

– Hát hogyne! – Mrs. Fro közelebb hajolt Belle-hez. – Felírtam a bankkártyám PIN-kódjával együtt a konyhaasztalom aljára.

– Ugye ezt nem mondja komolyan? – csóválta a fejét nevetve Belle. – Csak vigyázzon, nehogy minden alkalommal be kelljen mászni az asztal alá, és mindenféle pózokba csavarodnia, amikor írni akar, vagy mielőtt bankba megy. – Mrs. Fro nevetett, Belle pedig hozzátette: – Ráadásul gyönyörű az az asztal. Kár lenne tönkretenni.

– Még mindig az – felelte büszkén Mrs. Fro. – És senki sem néz be alá.

Belle beszállt az autójába, és bepötyögte az irányítószámot a navigációba, miközben Mrs. Fro továbbindult. Megvárta, amíg az idős hölgy elér az utca végére és biztonságban befordul a sarkon, csak hogy megbizonyosodjon róla, hogy legalább odáig rendben eljutott. Ezután kissé kitolatott, előrébb gurult, még egy kicsit tolatott, majd végül kiállt a szűk mellékutcai parkolóhelyről, és elindult Little Woodville felé. Útközben megállt egy benzinkútnál, teletankolta az autót, majd levette a pulóverét, amely odakint nélkülözhetetlen volt a hidegben, az autója kellemes melegében viszont már feleslegesnek bizonyult.

Ahogy a lakásától a főút felé kanyargott, a Heart rádiót lecserélte az iPhone-ján lévő lejátszási listára. Kedvenc utazós számai szóltak hangosan: egy kis Prince, Bruce Springsteen, Tracy Chapman, rengeteg U2, Belle pedig énekelve hagyta maga mögött a várost. Úton a Cotswoldsba vezetés közben a régi karácsonyokra gondolt, bár nem akadt sok olyan, amely igazán emlékezetes maradt volna. A Hóvirág Házikóban a nagymamájával töltött időkből csupán néhány emléket őrzött. Emlékezett rá, ahogy tűzifát hordtak be, hogy feltöltsék a nappaliban álló fatárolót. Ahogy bekuckózott a szivárványszínű takaró alá, amit a nagymamája neki horgolt. Emlékezett a késő esti forró kakaóra és az ölelésekre. És emlékezett az első karácsonyra a nagymamája nélkül, amikor az édesanyja könnyed hangon bejelentette, hogy mostantól a karácsony egészen más lesz.

És igaza lett. A karácsony soha többé nem volt ugyanolyan.

Belle indexelt a körforgalomnál, letért a következő főútra, amely ismeretlen tájak felé, ismeretlen helyekre vezette, és mire Little Woodville határához ért – ahol egy tábla a sebesség csökkentésére és az óvatos vezetésre figyelmeztette –, úgy érezte, pontosan tudja, miért jött ide. Azért, hogy egyszer s mindenkorra lezárja a múltat. Hogy búcsút vegyen Little Woodville-től, eladja a Hóvirág Házikót, és továbblépjen élete következő szakaszába.


Második fejezet

Amikor a navigáció szerint már csak négy perc választotta el úti céljától, Belle ismeretlen bizsergést érzett a gyomrában. Semmiképpen sem lehetett idegesség, hiszen nem volt rá oka. Mégis, valami mélységesen nyugtalanította.

Elhaladt egy bedeszkázott kirakatú üzlet mellett, amelynek megfakult cégtáblája arról árulkodott, hogy valaha fényképészműterem működött benne, aztán egy gyönyörű régi épületben helyet kapó bank mellett a keskeny főutcán, majd egy macskaköves mellékutca és egy takaros kis postahivatal mellett is. Elmosolyodott. Hozzászokott a városhoz, a nagy üzletekhez, a bankokhoz és az éjjel-nappal nyitva tartó éttermekhez, de már most az volt az érzése, hogy Little Woodville-ben egészen más ritmusban zajlik az élet.

A navigáció balra irányította, ő pedig rákanyarodott egy keskeny útra, amely a közepén emelkedni kezdett, és egy kis hídon vezetett át. A híd kőkorlátja olyan magas volt, hogy nem látta, mi van kétoldalt; csak azt tudta, hogy az út nagyon szűk, ezért résen kell lennie. Belle lehúzódott, hogy elengedjen egy szembejövő autót, majd továbbgurult. Kétoldalt bájos házak sorakoztak, kisebbek és nagyobbak, sok közülük olyan volt, mintha egy képeslapról lépett volna elő, és Belle nem tudta eldönteni, hogy az emlékei vagy a képzelete játszik-e vele, de máris maga előtt látta, ahogy a falut hólepel fedi. Legjobb barátnője, Sam mindig fehér karácsonyra vágyott, még a fogadóirodában is tett tétet arra, hogy esik-e majd a hó, Belle-t azonban ez sosem érdekelte. A hóval jön a jég, a jéggel a veszély és a közlekedési káosz, ráadásul amúgy is nyomorúságosnak tartotta az évnek a decembertől januárig tartó időszakát. Életében minden rossz dolog decemberben történt: akkor halt meg Leonard nagypapája, az anyja akkor szakította el minden magyarázat nélkül a nagymamájától, és szinte minden évben megfázott és köhögött, ráadásul ilyenkor még egy nyugodt italra sem lehet beülni a helyi pubba anélkül, hogy valami karácsonyi sapkás idióta rá ne akarná venni az összes nőt egy karácsonyi csókra.

A navigáció ekkor közölte, hogy száz méter, és megérkezik az úti céljához. Belle a T elágazásnál balra fordult, majd egy még keskenyebb úton haladt tovább, amely annyira összeszűkült, hogy attól tartott, egyszerűen elfogy alóla, amikor végre feltűnt előtte a házikó.

Ott is volt. A Hóvirág Házikó. A maga teljes pompájában.

Belle nagyot nyelt. Nem számított rá, hogy ennyire hevesen reagál majd testileg és lelkileg is, de egyszerre érezte magát mámorosnak és teljesen érzéketlennek. Zavart volt, egyszerre boldog és szomorú mindattól, amit ez a házikó jelentett az életében, és mindattól, amit időközben elveszített.

Több mint húsz éve nem járt itt, a ház mégis szinte pontosan olyan volt, mint ahogy emlékezett rá: a zsúptetejével pontosan úgy festett, mintha csak Little Woodville kortalan jelképe lett volna. A napját hirtelen különösen varázslatosnak érezte már csak attól, hogy újra előtte áll. A bejárati ajtó meténgkék színű volt, bár az évek során megfakult. Az osztott ablakok keretei ragyogó fehéren tündököltek, mintha nemrég újrafestették volna őket. Borostyán futotta be a kőfalat, fák tarkították a gyepet, a tágas telek ívelt virágágyásait pedig gondosan nyírt sövény szegélyezte.

Belle lassan végiggurult a kavicsos felhajtón, és félreállt oda, ahol jól látszottak egy autó nyomai – valószínűleg az albérlő autójáé. Sebastianról nem sokat tudott, de gyakran eltűnődött rajta, vajon kije lehetett a nagymamájának. Egy jóbarátja? Vagy olyan férfi, akivel intim kapcsolatban élt? Nehezen tudta elképzelni a nagymamáját bárki más mellett, mint a nagypapája, bár végül is mindenkinek joga van továbblépni.

Belle már akkor megborzongott, amikor kiszállt az autóból. A fűtés mellett könnyű volt megfeledkezni a metsző decemberi szélről, főleg hogy a főutakról már eltűnt a dér és a jég, a nap pedig időnként elő-előbújt. Benyúlt a kocsiba, kivette a garbóját, belebújt, majd felkapta a táskáját. A bőrönd maradhat a csomagtartóban, amíg be nem jelentkezik a panzióba.

Lassan végigsétált a kavicsos feljárón. A sövény közepén kis rés nyílt, benne alacsony kapu állt, ugyanabban a meténgkék árnyalatban, mint a bejárati ajtó. Belle eltűnődött, hogy vajon tavasszal ismét hóvirágok borítják-e majd az első virágágyásokat. Ahogy kinyitotta a kaput, ujjai hozzáértek a kis fehér táblához, amelyen, még ha az évek során meg is kopott a felirat, kacskaringós betűkkel ez állt: HÓVIRÁG HÁZIKÓ. Talán érdemes lenne újrafestetni az eladás előtt, hogy még jobban hangsúlyozza, mennyire hozzátartozik ez a hely az angol vidék arculatához.

Ahogy végigsétált a házhoz vezető ösvényen, megcsodálta a zsúptetőt, amely a felső ablakok és a tornác fölé hajolva úgy borult az épületre, mint egy sapka, védve a házat a téli hidegtől. Óvatosan megkocogtatta a vaskopogtatót – pont olyan finoman, ahogy egy ilyen öreg házhoz illik –, de senki sem nyitott ajtót. Másodszor már erősebben kopogott, harmadszor pedig még hangosabban, miután az albérlő továbbra sem jelent meg. Ha idős ember, talán nem hallotta meg, vagy egyszerűen hosszabb időbe telik, mire odaballag a bejárathoz.

– Pedig tizenkettőre beszéltük meg – motyogta Belle maga elé.

Az órájára pillantott, és valóban: mindkét mutató tizenkettőn állt. Jól mérte fel a távolságot és a forgalmat, sőt, korábban akart érkezni, mégis pontosan időre futott be.

Amikor negyedszerre, majd ötödszörre sem kapott választ, Belle megkerülte a házat. Bal oldalon egy pad állt a fal mellett, majd utána egy gondosan bezárt kapu következett, és Belle a másik oldalon is hasonló sikerrel járt. Legalább biztonságosan be volt zárva minden, de már alig várta, hogy láthassa a kertet. Tudta, hogy a Hóvirág Házikóhoz nagy telek tartozik, és halványan emlékezett rá, ahogy a nagymamája hagymát vagy répát húz ki a hatalmas veteményesből. Vajon az albérlő gondozta a kertet, vagy hagyta teljesen elvadulni?

Belle leült egy időre a padra, és a ház mellett elterülő lankás földeket nézte. A reggeli harmat még mindig ott csillogott rajtuk, mert a hidegben nem tudott felszáradni, de aztán húsz perc után Belle feladta a Sebastianra való várakozást, és már éppen fel akarta hívni a férfit, amikor megszólalt a telefonja. Rövid üzenet érkezett egy ismeretlen számról: elnézést kért a késésért, és megkérdezte, hogy át tudnák-e tenni a találkozót két órára.

Belle úgy döntött, jobb lesz már az elején nem magára haragítani az albérlőt, ezért visszaírt, hogy természetesen megfelel. Addig körülnéz a környéken, majd bejelentkezik a panzióba. Szentestéig marad, így bőven lesz ideje rendezni az ügyeit. Ráadásul nem lehet túlságosan szigorú egy idős emberrel – lehet, hogy orvosnál volt, vagy templomban, vagy egyszerűen csak elvesztette az időérzékét.

Belle ugyanazon az úton hajtott vissza: végiggurult a keskeny úton, átkelt a hídon, majd a bájosan apró főutcán ezúttal balra fordult, és elhajtott egészen a mellékutca végéig, ahol talált egy kis parkolót. Miután leállította az autót, jól beburkolózott egyenes szabású, fekete, gallér nélküli kabátjába, amely oldalcipzárral záródott, felhúzta bordó gyapjúsapkáját, és ugyanilyen színű sálat tekert a nyakába. A frissen mosott ruha illata üde frissességet hozott magával a téli napsütésben. A sapkát Anthony vette neki a múlt héten – valamilyen neves márka volt, amelynek Belle állandóan elfelejtette a nevét. Gyerekkora óta ez volt az első kötött sapkája. Télen Anthony mindig noszogatta, hogy vegyen fel sapkát, ő pedig rendre kijelentette, hogy inkább fázik, mert a sapka tönkreteszi a frizuráját. Most azonban kénytelen volt elismerni, hogy valóságos áldás, amikor igazán fagyosra fordul az idő.

Belle figyelte, hogy nincs-e jeges szakasz az úton, de úgy tűnt, hogy a Cotswoldsban kegyesebb az időjárás, mert a burkolat teljesen tiszta volt. A parkolóból elsétált a főutca végéig, és csak ekkor vette észre, hogy a falu már karácsonyi díszbe öltözött. Valószínűleg befelé menet nem nézett fel a főutca másik végén. Most azonban megpillantotta a halványan világító ajándékcsomagokat, harangokat, Mikulást, rénszarvasokat, babákat és játék autókat, amelyek bizonyára abban a pillanatban életre kelnek majd, amint leszáll az este. A fényfüzérek az utca egyik oldalától a másikig feszültek, és amikor befordult a kanyarban, meglátta a falu fehér fényben ragyogó karácsonyfáját. Magasan az üzletek fölé tornyosult, szikrázó fényt vetve a nyüzsgő vásárlókra.

A főutca igazi királyának azonban, amelyet semmiféle karácsonyi díszítés nem tudott felülmúlni, a pékség bizonyult. Kicsi volt ugyan, de olyan erőteljes kisugárzással bírt, hogy szó szerint melegség áradt ki a bejárati ajtaján. A frissen sült finomságok és a fahéj csábító illata belengte a levegőt, magához vonzva Belle-t és mindenkit, aki a közelben járt. Belle benézett a kétszárnyú üvegajtón: egymás mellett sorakoztak a cukormázzal bevont fánkok, amelyek úgy csillogtak, mint a színes diszkófények, a lekváros fánkok tetején a porcukor úgy szikrázott, akár a hó, a mézeskalács figurák engedelmes sorokban mosolyogtak rá a tálcáról, a másik kirakatban mindenféle ízesítésű kekszek sorakoztak, odabent pedig egy kosárban katonás rendben álltak a bagettek, a teljes kiőrlésű, a fehér és a magvas kenyerek.

A kis lépcsőfokkal ellátott bejárat mellett a második kirakatot karácsonyi torták töltötték meg, Belle pedig teljesen elbűvölve nézte őket. Az egyik háromszintes tortán egymás fölött sorakozott a Mikulás, egy hóember és Rudolf rénszarvas feje. Egy másik torta gyertyát formázott, vörös fondant-nal bevont testén fehér cukormáz csorgott lefelé, mintha viasz lenne. Volt egy hóemberfejes torta is marcipánból készült répaorral, szemekkel és szájjal. Mellette tej- és étcsokoládés fatörzstorták sorakoztak, melyek láttán Belle szinte érezte, hogy milyen lenne beleharapni valamelyikbe, és figyelni, ahogy a krém kifolyik belőle.

Pontosan ekkor kordult meg a gyomra, mintha csak erre a jelre várt volna, és tudta, hogy addig nem is hagyja abba, amíg nem eszik valamit. Kételkedett benne, hogy a panzióban lesz lehetősége főzni. Szívesebben választott volna önellátó szállást, pusztán azért, hogy hódolhasson a főzés iránti szenvedélyének, de ez a panzió bizonyult a legjobb megoldásnak, ráadásul közel volt mindenhez, amiért idejött.

Belépett a pékségbe, elsétált a bejárat két oldalán őrt álló játék katonák között, és meg sem állt a melegen tartó pultig, ahol cornwalli húsos batyuk és kolbászos tekercsek fogadták. Kiválasztott egy hagyományos marhahúsos-burgonyás-hagymás cornwalli batyut, majd beállt a sorba egy magas férfi mögé, és várakozás közben végignézte az italválasztékot.

– A ház ajándéka – mondta vidáman a pult mögött álló nő az előtte álló vásárlónak.

A férfi tiltakozni próbált, de a nő csípőre tett kézzel határozottan megrázta a fejét.

– A segítségemre siettél, én hősöm. A fiúk nélkül nem lett volna ugyanolyan a karácsony.

Belle eltűnődött, hogy vajon kik lehetnek azok a fiúk. Talán a férfi fiai? Vagy a nő unokái? Talán náluk is széthullott a család, ahogy egykor az övék.

Elhessegette a gondolatot – semmi köze nem volt hozzájuk –, és amikor a férfi elköszönt a nőtől, Belle odalépett, hogy kifizesse a batyut. Csakhogy a férfi hátrébb lépett egyet, és teljes súlyával rátaposott a lábára.

Belle beszívta a levegőt, és már készült, hogy azt mondja: „Semmi baj, ne aggódjon, jól vagyok, ne törődjön vele, hogy a drága csizmámon most egy szép sáros lábnyom díszeleg…”

Erre azonban nem volt lehetősége, mert a férfi meg sem fordult, hogy bocsánatot kérjen. Egyszerűen kisétált.

Csak nem vált Belle láthatatlanná, mióta Little Woodville-be érkezett?

– Jól van? – kérdezte kedvesen a pultosnő. – Legalább kétszer akkora, mint maga.

– Jól vagyok.

– Adhatok mást is? – kérdezte a nő, miközben Belle megmozgatta a lábujjait, és ellenőrizte, hogy nem maradt-e nyom a csizmán.

Belle a pultra tette a batyut.

– Igen, egy narancslevet is kérek mellé.

– Kicsit vagy nagyot?

– Kicsit, legyen szíves.

A nő levette az üveget a polcról, a pultra tette, beütötte a két termék árát a pénztárgépbe, majd közölte a végösszeget.

– Még nem láttam errefelé.

Belle elmosolyodott. Ezek szerint mégsem vált láthatatlanná.

– Nagyon rég jártam itt utoljára.

Mivel rajtuk kívül senki sem tartózkodott a boltban, a nő láthatóan úgy érezte, hogy itt a remek alkalom egy kis beszélgetésre.

– Mi szél hozta most ide?

– Egy házat jöttem megnézni.

– Nem tudtam, hogy lenne eladó ház a faluban – mondta a nő, miközben beletörölte lisztes kezét a kötényébe, majd előrehajolt, készen egy jó kis csevegésre.

– Nem is arról van szó. A nagymamámnak volt itt egy háza, és amikor elköltözött, rám hagyta.

Erre a nő kiegyenesedett.

– Maga Gillian unokája?

Belle-nek különös volt hallani, hogy valaki a nagymamáját a keresztnevén említi. Az unokák számára furcsa gondolat, hogy a nagyszüleiknek saját nevük is van; ők mindig csak nagyiként, papaként, nagypapaként vagy mamaként szólítják őket, vagy valamilyen más néven, amelyet gyerekkorukban kezdtek használni rájuk, és felnőttkorukban is megtartottak.

– Igen.

– Ebben az esetben – a nő még jobban kihúzta magát, és úgy szegte fel a fejét, mint aki most már más színben látja Belle-t – örülök neki, hogy Sebastian rálépett a lábára. Remélem, fájt is.

Belle még mindig sokkos állapotban volt, de örült, hogy legalább sikerült ennivalót vennie, mielőtt a nő a dühös tekintetével gyakorlatilag kidobta volna a pékségből. Gyorsan kisietett az ajtón a jeges levegőre. Little Woodville-i látogatásának bájos kezdete egyáltalán nem úgy alakult, ahogy várta. Ha mindenki ilyen fagyos fogadtatásban részesíti, igazán hideg december elé néz.

Belle arra jutott, hogy Sebastian, aki rálépett a lábára, alighanem ugyanaz a Sebastian, aki az ő házikóját bérli. A falu nem olyan nagy, hogy két ilyen nevű ember is éljen benne, ráadásul maga a név sem gyakori. És nemcsak, hogy nem jelent meg a megbeszélt időpontban, de szemmel láthatóan távolról sem volt az a törékeny, idős albérlő, akinek könnyen meg lehetne bocsátani egy elmulasztott találkozót.

Továbbsétált, hogy kitisztuljon a feje. Elhaladt egy kis ruhabolt előtt, és látta, amint a tulajdonos – vagy valamelyik alkalmazott – fehér spray-vel díszíti az osztott ablakok sarkait, mintha éppen most hullott volna rájuk a hó. A mellette lévő adománybolt kirakatában magas műfenyő állt színes gömbökkel díszítve, mellette pedig egy vesszőből készült, fényfüzérekkel borított rénszarvas nézett az utcára.

Amikor elérte a hatalmas karácsonyfát, Belle rájött, hogy az valójában a falu központjában, a parkban áll. Gyerekkorából nem emlékezett erre a részre, de talán ez is épp úgy elhalványult az emlékeiben, mint annyi minden más.

Felnézett a fára, amely lenyűgöző méretével uralta a teret. Ritkán nyűgözte le bármilyen karácsonyi dekoráció, de itt, ebben az általa egyszerűnek képzelt faluban a látvány valósággal mesebelinek hatott. A fa a domb tetején állt, magasan a falu fölé tornyosulva, mögötte egy pubbal. Belle odasétált, talált egy padot a járda szélén, leült rá, és jól beburkolózott a kabátjába és a sáljába, miközben a forró cornwalli batyu kellemes melege gondoskodott arról, hogy szinte egyáltalán ne érezze a téli hideget.

Miközben evett, Belle Little Woodville-t szemlélte. A húsos batyu – a pékség tulajdonosának iránta tanúsított ellenszenve ellenére – az egyik legfinomabb volt, amit valaha kóstolt: pillanatok alatt elfogyott, akárcsak a narancslé, amely szerencsére nem volt behűtve. Gondolatai újra Sebastian körül kezdtek forogni. Az albérlő sokkal fiatalabb volt, mint amire számított. Amikor az ügyvéd a nagymamája által kiválasztott albérlőről beszélt, Belle automatikusan egy másik idős emberre gondolt. Az idősek általában idősekkel barátkoznak, a fiatalok pedig a saját korosztályukkal. A férfi hátát látva azonban egyértelmű volt, hogy még javában ereje teljében jár. Mélykék munkáskabátot viselt, sötét haja pedig úgy göndörödött a gallérjára, mintha már ráfért volna egy hajvágás. Széles válla tekintélyt parancsoló megjelenést kölcsönzött neki, és akár a termete, akár a testalkata miatt, de olyan természetességgel taposott rá Belle lábára nehéz munkásbakancsával, hogy észre sem vette – mintha Belle sem lett volna több egy kis földkupacnál, amire odakint véletlenül rálépett.

Belle észrevette, hogy többen elviteles pohárral a kezükben sétálnak el mellette, és hirtelen ellenállhatatlan vágyat érzett egy forró csokoládéra. Sebastian két órára javasolta az új találkozót, de miután rájött, hogy a férfi aligha idősebb nála, úgy döntött, ezúttal majd ő váratja meg egy kicsit, és továbbindult, hogy szemügyre vegye a falut, valamint azt a bizonyos kávézót.

A parktól bal kéz felé indult, és ott is volt: egy apró épület bújt meg egy macskaköves sikátor és egy gyönyörű vörös vadgesztenyefa között. A fa törzsétől egészen a lombjáig apró fehér fényfüzérek kanyarogtak, és bármennyire nem rajongott Belle magáért a karácsonyért, azt készséggel elismerte, hogy a falu ünnepi dekorációi egyszerűen gyönyörűek. Semmi közük nem volt azokhoz a giccses kirakatokhoz, amelyeket otthon, az utcájában látott, vagy a sarki kisbolt eltúlzott díszítéséhez, amely minden évben valósággal belefulladt a csillámló girlandok és a rikító fényfüzérek tömkelegébe.

A kávézó jóval zsúfoltabb volt, mint a többi üzlet, amely mellett elhaladt, de nem kellett sokat várnia, mire sorra került. Még egy újrahasználható poharat is sikerült vásárolnia a pulton sorakozó darabok közül. Az elviteles forró csokoládéval felszerelkezve visszatért a főutcára, átment a túloldalra, majd elindult azon a keskeny járdán, amely azon az úton vezetett tovább, ahol korábban autóval érkezett, és amely a púpos hídon át vezetett. Amikor felért a híd tetejére, megállt. Szinte maga előtt látta, ahogy nyáron emberek üldögélnek a két oldalon húzódó mézszínű kőkorláton, fagylaltot nyalnak vagy hideg ásványvizet kortyolgatnak. Ő maga is nekidőlt a falnak, hogy nyugodtan kiélvezhesse a forró csokoládéját. Ahogy körbenézett, látta, a legtöbb ház, akárcsak a főutca számos épülete, ugyanabból a Cotswoldsra jellemző mézszínű kőből épült. Más házak fehérre meszelt, favázas épületek voltak, amelyek ugyanúgy hozzátartoztak ehhez az idilli vidéki hangulathoz.

Ezután a híd alatt csordogáló vízre pillantott. Inkább patak volt, mint folyó, és annyira sekély, hogy itt-ott kiemelkedtek belőle a kövek.

Nagyot kortyolt, de megégette a nyelvét, mert hirtelen egy újabb emlék tört fel benne: egykor pontosan ezen a helyen álltak a nagymamájával. Micimackó-vízipólót játszottak. Amikor Belle kislány korában nála aludt, a nagymamája minden este olvasott neki egy-egy fejezetet a Micimackóból, és amint eljutottak ehhez a részhez, Belle azonnal kijelentette, hogy nekik is ki kell próbálniuk a játékot. A nagymamája bolondnak nézte, de Belle nem emlékezett rá, hogy gyerekkorában valaha is nemet mondott volna neki.

Akkor mégis miért változott meg minden egyik pillanatról a másikra? Ezt a kérdést az évek során számtalanszor feltette magának. Úgy érezte, mintha ő maga lett volna az a faág a Micimackóból, amelyet ledobtak a hídról. Csakhogy őt nem vitte tovább az áramlat a híd túloldalára, hanem besodorta alá, és az a különleges kapcsolat, amely egykor összekötötte a nagymamájával, soha többé nem bukkant felszínre.

Itt, távol a főutca védelmet nyújtó házaitól, sokkal hidegebbnek tűnt a szél. Lejjebb húzta a sapkáját a fülére, amitől sötét tincsei még egy kis extra meleget adtak. Végül visszafordult, hogy elinduljon a főutca és a parkoló felé. Ám hirtelen megtorpant, mert a járda mellett két faág hevert, és rögtön tudta, mit szeretne tenni.

Mosolyogva lehajolt, felvette őket, majd körbepillantott, mintha valami csínytevésre készülne, és attól tartana, hogy rajtakapják. Felment a híd tetejére, a kőkorlátra támaszkodott, és lenézett. A víz még a hideg idő dacára is sebesen folyt. Meggyőződött róla, hogy egyetlen autó sincs a közelben. Ugyan miért ne tenné meg? Csak beejti az ágakat, és megnézi, kijönnek-e a túloldalon.

Áthajolt a korláton, és egyszerre pottyantotta őket a vízbe. Elvigyorodott, megfordult, átszaladt az úton, majd a szemközti korlátra könyökölve figyelte a vizet. Néhány pillanat múlva felbukkant az egyik ág, utána pedig a másik is. Sikerült!

– Micimackó-vízipólózik?

A hang lentről, a patak partjáról érkezett. Belle lenézett a hídról, és egy hatvan év körüli férfit pillantott meg, aki feltekintett rá. Régimódi tweedsapkát viselt, mellette pedig egy beagle ült fegyelmezetten a patak melletti keskeny ösvényen.

– Igen – ismerte be Belle az idegennek.

– Sokszor játszottam ezt az unokáimmal. Errefelé nincs nagy forgalom, úgyhogy ha óvatosak vagyunk, ártatlan mulatság.

Belle rámosolygott, és már éppen továbbindult volna, amikor a férfi utánaszólt:

– Turista?

– Baj lenne, ha az lennék?

A pékségben történtek után úgy sejtette, turistának lenni talán még mindig jobb, mint elárulni, hogy kicsoda valójában.

– Ugyan, dehogy! – nevetett a férfi jóízűen. – Az emberek mindig azt állítják, hogy nem szeretik a turistákat, mert azt akarják, hogy a falu olyan maradjon, amilyen. Pedig szükségünk van rájuk, hogy vásároljanak a boltjainkban, betérjenek a pubba, használják a postát, különben azt is bezárják, aztán járhatunk majd a következő városba minden apróságért.

– Ha számít, már jártam a pékségben meg a kávézóban is, szóval egy kis pénzt már itt hagytam.

A beagle tovább szaglászott a patakparton, a férfi pedig a szeme elé emelte a kezét, mintha alaposabban szemügyre szeretné venni Belle-t.

– Maga Gillian unokája?

Belle szíve nagyot dobbant.

– Igen.

Na tessék. Most jön majd a sértegetés… Bár még mindig nem értette, miért kapja.

– Peter vagyok. Betty férje. Betty pedig az a hölgy a pékségből. Errefelé gyorsan terjednek a hírek. – A férfi elmosolyodott, Belle pedig remélte, hogy ezúttal valóban barátságos a mosolya.

– Ó…

– Ugyan, kedvesem, ne is törődjön vele. Csak nagyon védi a barátait meg az ittenieket, de nem lett volna szabad ilyen udvariatlannak lennie. Épp hátul dolgoztam, és hallottam, mit mondott. Ne aggódjon, majd megnyugszik. Sokáig marad?

Belle hálás volt Peternek a kedvességéért és a tanácsáért.

– Néhány hétig.

Peter nem kérdezte, miért, csak megemelte a sapkáját, majd továbbindult, a kutyája pedig hűségesen baktatott utána. Belle legszívesebben utánaszólt volna, hogy megkérdezze, szerinte Sebastian is tudta-e, kicsoda ő, és szándékosan taposott-e rá a lábára, de azt gyanította, hogy Sebastian reakciójával még csak ezután fog szembesülni, hiszen a pékségben úgy tűnt, észre sem vette, hogy ott van.

* * *

A panziót az orvosi rendelővel szemben találta meg: kedves kis ház volt, fehér léckerítéssel. Kicsit feljebb az utcában egy festői templom is állt. A parkolóban még akadt hely, bár elég szűkösen, de miután Belle bejelentkezett, és a tulajdonos megmutatta a szobáját, azt is elmondta neki, hogy összesen hat vendégszobájuk van, így a parkoló ennél zsúfoltabb már biztosan nem lesz. Belle nem részletezte, hogy miért érkezett Little Woodville-be, a tulajdonosnak pedig még azelőtt fel kellett vennie a telefont, hogy egyáltalán szóba hozhatta volna a témát, ezért kapva az alkalmon Belle ismét kiszökött a szabadba, és visszaindult a Hóvirág Házikó felé.

Útközben Betty reakcióján járt az esze. Nagyon remélte, hogy a falu többi lakója nem úgy áll majd hozzá, mint Betty, mert a gondolattól, hogy a következő hetekben minden egyes új ismeretség alkalmával hasonló fogadtatásban lesz része, olyan hideg borzongás futott végig a hátán, amitől kis híján Jéganyóvá változott. Másfelől Peter egészen kedves volt, úgyhogy lehet, hogy csak túlaggódja a dolgot. Mindenesetre igyekszik majd kerülni a feltűnést, és ha lehet, nem elegyedni hosszabb beszélgetésbe senkivel. Azért jött ide, hogy felmérje a házikót, megnézze, szükség van-e valamilyen munkálatra, és kipakolja a nagymamája hátrahagyott holmiját, amit vagy bedobozol, és elküldi az otthonba, vagy kidob. Egyre inkább hajlott arra, hogy emlékek ide vagy oda, a ház eladása lesz a legjobb döntés. Legalább nem kell továbbra is szembenéznie mindazok neheztelésével, akik sokkal jobban ismerték a nagymamáját, mint ő. És ha megszabadul a házikótól, talán végre lezárhatja a múltat, továbbléphet, és nem ábrándozik többé a valószínűtlen családi kibékülésről, amely túlzottan is sok helyet követel magának a gondolataiban.

Már majdnem három óra volt, mire Belle újra végiggördült a Hóvirág Házikó kavicsos felhajtóján, de ezúttal egy hófehér terepjáró állt azon a helyen, ahol korábban ő parkolt. Ahogy mellé állt, és közelebbről is szemügyre vette, rájött, az autó sokkal piszkosabb, mint amilyennek elsőre látszott. Belle sosem értette, miért vesz valaki fehér autót, főleg vidéken, ahol sok a földes út, és esős időben a sár pillanatok alatt bemocskol mindent.

Újra végigsétált a kavicsos ösvényen, kinyitotta a kiskaput, és az ajtóhoz lépett. Határozottan kopogott, de amikor egy perc elteltével sem érkezett válasz, még erősebben megzörgette a kopogtatót.

Az ajtó hirtelen kivágódott.

Ott állt újra a férfi, ugyanabban a munkáskabátban, amelyet még odabent sem vett le. A bejárat alacsony szemöldökfája miatt kissé meg kellett hajolnia, és nem tudott teljes magasságában kiegyenesedni.

Belle üzleties határozottsággal nyújtott kezet.

– Belle vagyok. E-mailben és üzenetben már beszéltünk. Örülök, hogy végre személyesen is találkozunk.

A férfi habozott. Egy pillanatra Belle azt hitte, hogy vissza fogja utasítani a kézfogást. Aztán mégis meggondolta magát, és olyan erősen szorította meg Belle kezét, hogy az egészen meglepte.

– Sebastian. Azt hiszem, jobb, ha bejön.

Nem állt félre, hogy előreengedje. Egyszerűen nyitva hagyta az ajtót, Belle-re bízta, hogy besétáljon és becsukja maga mögött. Úgy tűnt, Sebastian épp oly barátságtalan, mint Betty, ami nem sok jóval kecsegtetett.

Mivel Sebastian eltűnt valamerre, Belle a kétoldalt nyíló szobák mellett elhaladva végigment a keskeny folyosón, és belépett a konyhába. Azt hitte, alig emlékszik már valamire a gyerekkorából, egészen addig, amíg meg nem látta az Aga tűzhelyet. Az emlékek azonnal visszatértek. Telente sok este előfordult, hogy a nagymamájával ki sem mozdultak a konyhából, mert ott volt a legmelegebb és a leghangulatosabb. A nagymamája ezen a tűzhelyen készítette a kakaót: egy kis lábasban melegítette a tejet, éppen addig, amíg meg nem jelentek rajta az első apró buborékok – ha tovább melegíti, már nem lett volna az igazi. Aztán itt üldögéltek együtt, kakaót kortyolgatva. Belle szinte érezte szájában a nagyi kakaójának az ízét, és váratlanul elöntötte a nosztalgia. Mióta Little Woodville-be érkezett, annyi érzelem zúdult rá, ami egy giccses Valentin-napi üdvözlőlapnak is a becsületére válna, és komoly erőfeszítésébe került, hogy mindezt elválassza az üzleti szempontoktól és az elhatározásától, miszerint továbblép.

